שר הפנים אריה דרעי ורעייתו יפה נחקרו היום (שני) ביחידת להב 433 במשך כ-11 שעות. גורמים במערכת אכיפת החוק הבהירו תחילה כי דרעי חשוד בשוחד, אולם בהודעת המשטרה שיצאה עם תום החקירה נמסר כי הוא חשוד בהלבנת הון, מרמה והפרת אמונים, גניבה בידי מורשה, רישום כוזב ועבירות מס. יפה דרעי נחקרה בחשד לרישום כוזב במסמכי תאגיד ועבירות מס. לפי המשטרה, החקירה נערכת בשיתוף עם רשות המסים והרשות לאיסור הלבנת הון במשרד המשפטים.

מוקדם יותר עוכבו 14 חשודים, בהם אריאל משעל, מנכ"ל המשרד לפיתוח הפריפריה, הנגב והגליל וחבר מועצת העיר ירושלים משה ליאון - ששוחררו בתום החקירה ללא תנאים מגבילים. גורמים נוספים בלשכתו של דרעי, הרשומים גם כעובדים בעמותת "מפעלות שמחה" שמנהלת רעייתו, נחקרו ולמשרדי להב 433 זומנו בני משפחה נוספים של השר. בין הנחקרים שני אנשי עסקים, אחד מהם בכיר לשעבר במשרד האוצר.

עם יציאתו מהחקירה אמר שר הפנים: "שיתפתי פעולה באופן מלא ועניתי על כל שאלות החוקרים. כמו שאמרתי, יש לי אמון במערכת אכיפת החוק ואני קורא לציבור להתאזר בסבלנות ולכבד את החקירה. אמשיך בעזרת השם במלוא הכוח והתנופה בעשייה הציבורית".

דרעי נשאל, בין השאר, על דרך המימון של נדל"ן שרכש בשנים האחרונות, כולל ביתו ביישוב ספסופה. בין היתר, נבדקות עבירות מס ומרמה ובמשטרה בודקים בקשה שהגישה העמותה לקבלת כספים מהמשרד. לחלק מהנחקרים מיוחסות עבירות הלבנת הון, רישום כוזב במסמכי תאגיד והתחמקות מתשלום מסים.

עברו לתצוגת גלריה ליאון בישיבת מועצת העיר ירושלים, בשנה שעברה צילום: אמיל סלמן

מסביבתו של לאון נמסר בתגובה כי חקירתו בלהב 433 הסתיימה בתום כמה שעות. "ליאון שיתף פעולה וענה לכל השאלות. בתום החקירה לא הוטלו עליו מגבלות כלשהן". לדבריו, השאלות בחקירה "התמקדו בנושא נקודתי אחד בלבד, הנוגע לתקופה בה אריה דרעי היה איש עסקים פרטי".

בשבוע שעבר דווח ב"הארץ" כי שורה של אילי הון ישראלים, בכירים במשק ובבנקים, תרמו בשנים האחרונות מיליוני שקלים לעמותת החינוך החרדי שמנהלת רעייתו של שר הפנים. מנכ"לית העמותה היא בתם של בני הזוג דרעי, שיפי סננס, ומועסקות בה אחיותיה, שמחה אביטן ודסי אילוז. העמותה נחשבת למפעל חייה של יפה דרעי. היא מפעילה בית ספר תיכון, פנימייה לבנות עם שיעורי מוזיקה והנדסת תוכנה וסמינר למורות וגננות.

משפחתו של איש העסקים שנחקר מקורבת לש"ס ולדרעי, והעבירה לעמותה מאות אלפי שקלים דרך קרן שבשליטתה ובתרומה אישית. בני המשפחה מממנים במאות אלפי שקלים בשנה עמותה נוספת של יפה דרעי. לאיש העסקים רשת ענפה של עסקי נדל"ן, אנרגיה ותקשורת, לצד פעילות פילנתרופית.

במארס אשתקד החליט היועץ המשפטי לממשלה אביחי מנדלבליט לפתוח בחקירה נגד דרעי בחשד לעבירות שחיתות. זאת, בתום בדיקה שנמשכה חודשים והחלה עוד בתקופת כהונתו של היועץ הקודם יהודה וינשטיין.

כחלק מהחקירה בוצע לפני כמה חודשים חיקור דין בגרמניה. בשנה שעברה נחקרו גם אחיו של שר הפנים שלמה דרעי, וכמה מבני משפחתו. מלבד הבית בגליל, לכל בניו של דרעי יש דירות בבעלותם.